Komission kertomus Euroopan parlamentille, neuvostolle, Euroopan talous- ja sosiaalikomitealle ja alueiden komitealle yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta 29 päivänä kesäkuuta 1998 annetun neuvoston direktiivin 98/49/EY täytäntöönpanosta Bulgariassa ja Romaniassa (Tilanne 1. syyskuuta 2008) {SEC(2009) 813} /* KOM/2009/0283 lopull. */





[pic] | EUROOPAN YHTEISÖJEN KOMISSIO | Bryssel 26.6.2009 KOM(2009) 283 lopullinen KOMISSION KERTOMUS EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta 29 päivänä kesäkuuta 1998 annetun neuvoston direktiivin 98/49/EY täytäntöönpanosta Bulgariassa ja Romaniassa (Tilanne 1. syyskuuta 2008) {SEC(2009) 813} KOMISSION KERTOMUS EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta 29 päivänä kesäkuuta 1998 annetun neuvoston direktiivin 98/49/EY täytäntöönpanosta Bulgariassa ja Romaniassa (Tilanne 1. syyskuuta 2008) (ETA:n kannalta merkityksellinen teksti) 1. JOHDANTO Neuvosto hyväksyi 29. kesäkuuta 1998 direktiivin 98/49/EY yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta. Direktiivi oli määrä panna täytäntöön 25. heinäkuuta 2001 silloisissa 15 jäsenvaltiossa, 1. toukokuuta 2004 Euroopan unioniin kyseisenä päivänä liittyneissä 10 jäsenvaltiossa sekä 1. tammikuuta 2007 Bulgariassa ja Romaniassa. Direktiivin 10 artiklan 3 kohdan mukaisesti sen täytäntöönpanosta on laadittu komission kertomus[1]. Käsillä oleva kertomus koskee direktiivin täytäntöönpanoa Bulgariassa ja Romaniassa, jotka ovat olleet Euroopan unionin jäsenvaltioita 1. tammikuuta 2007 alkaen. Saadakseen kokonaiskuvan direktiivin täytäntöönpanon tilanteesta Bulgariassa ja Romaniassa komissio on lähettänyt kyselyn näiden kahden jäsenvaltion hallituksille. Saaduista vastauksista ilmenee, että kyseiset jäsenvaltiot ovat hyväksyneet erityistoimia varmistaakseen direktiivin 98/49/EY saattamisen osaksi kansallisia lainsäädäntöjään. Bulgariassa asia on toteutettu 11. heinäkuuta 2006 annetulla lailla, jolla on muutettu sosiaaliturvalakia. Romaniassa puolestaan mainitun direktiivin säännökset on saatettu voimaan vapaaehtoisista eläkkeistä 22. toukokuuta 2006 annetulla lailla N:o 204. 2. SOVELTAMISALAT Direktiivissä tarkoitetaan lisäeläkejärjestelmillä kaikkia kansallisen lainsäädännön ja käytännön mukaisesti perustettuja ammatillisia eläkejärjestelmiä taikka kaikkia kollektiivisia tai muita vastaavia järjestelyjä, joilla on tarkoitus huolehtia palkattujen työntekijöiden tai itsenäisten ammatinharjoittajien lisäeläkkeestä, riippumatta siitä, ovatko järjestelmät lakisääteisiä vai vapaaehtoisia. Direktiivin soveltamisalaan eivät kuulu järjestelmät, joita tarkoitetaan asetuksen (ETY) N:o 1408/71 1 artiklan j kohdan ensimmäisessä alakohdassa määritetyllä termillä ”lainsäädäntö” tai joista jäsenvaltio tekee kyseisessä artiklassa tarkoitetun ilmoituksen. Bulgarian ja Romanian antamissa vastauksissa kyselyyn esitellään suppeasti direktiivin soveltamisalaan kuuluvia molempien valtioiden lisäeläkejärjestelmiä. Niinpä Bulgariassa kuten Romaniassakin lisäeläkejärjestelmä kattaa direktiivin 98/49/EY täytäntöönpanon merkityksessä ainoastaan vapaaehtoiset lisäeläkejärjestelmät. 3. TOIMENPITEET YHTEISÖN ALUEELLA LIIKKUVIEN TYÖNTEKIJÖIDEN ELÄKEOIKEUKSIEN SUOJAAMISEKSI 3.1. Yhdenvertainen kohtelu oikeuksien säilyttämisen osalta Direktiivin 4 artiklassa säädetään, että jos työntekijä, jolle on kertynyt eläkeoikeuksia jonkin jäsenvaltion lisäeläkejärjestelmässä, muuttaa toiseen jäsenvaltioon, hänen oikeutensa on säilytettävä vähintään samalla tasolla kuin sellaisten työntekijöiden, jotka lähtevät työsuhteesta mutta jäävät edelleen samaan jäsenvaltioon. Artiklalla halutaan varmistaa, että toiseen jäsenvaltioon muuttavat henkilöt eivät ole heikommassa asemassa kuin ne, jotka lähtevät työsuhteesta mutta jäävät samaan jäsenvaltioon. Tämän periaatteen mukaisesti 4 artiklalla taataan vähimmäistasoinen yhdenvertainen kohtelu valtioiden sisäisissä ja niiden rajat ylittävissä tapauksissa, jotka koskevat jo hankittujen oikeuksien säilyttämistä. Bulgarian sosiaaliturvalain 248a artiklan 1 ja 2 kohdassa sekä Romanian laissa nro 204/2006 olevassa 51 artiklassa varmistetaan, että hankitut eläkeoikeudet säilyvät, jos järjestelmään kuuluva muuttaa asumaan toiseen valtioon. 3.2. Valtioiden rajat ylittävien maksujen takaaminen Direktiivin 5 artiklan mukaan jäsenvaltioiden on varmistettava, että lisäeläkejärjestelmistä maksetaan järjestelmän nykyisille ja entisille jäsenille samoin kuin muille tällaisten järjestelmien mukaisten oikeuksien haltijoille kaikissa jäsenvaltioissa näiden järjestelmien mukaan kuuluvat etuudet, joista on vähennetty mahdolliset verot ja toimituskulut. Etuuksien maksaminen kaikkialle Eurooppaan on olennainen ennakkoedellytys sekä työntekijöiden että pääoman vapaata liikkuvuutta koskevien periaatteiden noudattamiselle. Bulgarian sosiaaliturvalain 248b artiklassa, jossa viitataan 256 ja 257 artiklaan, ja Romanian laissa 204/2006 olevan 77 artiklan 5 kohdassa taataan valtioiden rajat ylittävät maksut. 3.3. Lähetettyjen työntekijöiden rajatylittävä kuuluminen järjestelmään Direktiivin 6 artikla koskee asetuksessa (ETY) N:o 1408/71 tarkoitettuja lähetettyjä työntekijöitä. Kyseessä on tilanne, jossa työnantaja lähettää työntekijän tilapäiselle komennukselle muuhun jäsenvaltioon kuin siihen, jossa hän tavanomaisesti työskentelee. Työkomennuksen enimmäiskesto on 12 kuukautta, mutta poikkeustapauksissa se voidaan pidentää 24 kuukauteen. Lähettävän yrityksen ja lähetetyn työntekijän välillä on kiinteä työsuhde koko komennusjakson ajan. Direktiivin 6 artiklassa sallitaan rajatylittävä jäsenyys säätämällä, että työnantajan ja lähetetyn työntekijän on voitava edelleen suorittaa maksuja lähtöjäsenvaltiossa perustettuun lisäeläkejärjestelmään toiseen jäsenvaltioon suuntautuvan komennusjakson ajan. Jos maksuja suoritetaan edelleen, jäsenvaltioiden on varmistettava, että lähetetty työntekijä ja työnantaja vapautetaan kaikista velvollisuuksista suorittaa maksuja lisäeläkejärjestelmään toisessa jäsenvaltiossa. Bulgaria ja Romania ovat kumpikin saattaneet direktiivin 6 artiklan säännökset asianmukaisesti osaksi kansallista lainsäädäntöään. Molemmat jäsenvaltiot takaavat lähetettyjen työntekijöiden rajatylittävän kuulumisen lisäeläkejärjestelmään. Asiasta on säädetty Bulgarian sosiaaliturvalain 230 artiklan 8 ja 9 kohdassa sekä Romanian laissa nro 204/2006 olevan 77 artiklan 2 kohdassa. 3.4. Tiedottaminen järjestelmiin kuuluville henkilöille Direktiivin 7 artiklan mukaisesti jäsenvaltioiden on toteutettava toimenpiteet sen varmistamiseksi, että työnantajat, edunvalvojat tai muut lisäeläkejärjestelmien hallinnoinnista vastaavat tahot antavat liikkuvassa työssä oleville työntekijöille riittävästi tietoa heidän eläkeoikeuksistaan ja valintamahdollisuuksista, jotka heillä järjestelmän perusteella on, kun he muuttavat toiseen jäsenvaltioon. Tietojen on vastattava ainakin sellaisille järjestelmiin kuuluville henkilöille annettuja tietoja, joiden osalta maksujen suorittaminen lakkaa mutta jotka jäävät edelleen samaan jäsenvaltioon. Bulgaria takaa sosiaaliturvalain 123h artiklan 2 kohdassa ja Romania laissa nro 2004/2006 olevassa 103 artiklassa riittävän tiedottamisen lisäeläkkeen saajille. 4. PÄÄTELMÄT Direktiivi 98/49/EY kuuluu yhteisön säännöstöön, joka jäsenvaltioiden on saatettava osaksi omaa lainsäädäntöään ennen liittymistään Euroopan unioniin. Bulgarian ja Romanian Euroopan komissiolle antamat vastaukset osoittavat, että molemmat valtiot ovat varmistaneet edellä mainitun direktiivin soveltamisen ennen liittymistään. Bulgarian sosiaaliturvalain muuttamisesta 11. heinäkuuta 2006 hyväksytyllä lailla ja Romanian 22. toukokuuta 2006 hyväksymällä lailla nro 204 taataan niiden esteiden poistaminen, joihin työvoimamuuttajat olisivat saattaneet törmätä pyrkiessään suojaamaan lisäeläkeoikeutensa. Myös muilla tekijöillä on pyritty vahvistamaan työntekijöiden vapaata liikkumista koskevan oikeuden harjoittamista. Niinpä rajat ylittävistä euromääräisistä maksuista 19. joulukuuta 2001 annetulla asetuksella (EY) N:o 2560/2001 pyritään supistamaan mahdollisia toimituskuluja. Niiltä osin kuin kyseessä on toisen valtion vakuutusjärjestelmään kuuluminen, ammatillisia lisäeläkkeitä tarjoavien laitosten toiminnasta ja valvonnasta 3. kesäkuuta 2003 annettu direktiivi 2003/41/EY (ns. eläkerahastodirektiivi) muodostaa huomattavan toimenpiteen Euroopan unionin tasolla. Direktiivillä käyttöön otettu eläkerahastolaitosten valvonnan vastavuoroinen tunnustaminen on perusedellytys, joka mahdollistaisi näiden laitosten rajatylittävän toiminnan ja näin tarjoaisi mahdollisuuden valtioiden rajat ylittävään jäsenyyteen. Lisäeläkeoikeuksien siirrettävyydestä 20. lokakuuta 2005 tehty ehdotus direktiiviksi[2] muodostaa niin ikään uuden vaiheen pyrittäessä parantamaan liikkuvassa työssä olevien työntekijöiden tilannetta ja varmistamaan heidän lisäeläkejärjestelmiin perustuvat oikeutensa. Ehdotus ei ole toistaiseksi saanut tuekseen tarvittavaa yksimielisyyttä tullakseen hyväksytyksi neuvostossa ja Euroopan parlamentissa. [1] Komission kertomus Euroopan parlamentille, neuvostolle, Euroopan talous- ja sosiaalikomitealle ja alueiden komitealle yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta 29 päivänä kesäkuuta 1998 annetun neuvoston direktiivin 98/49/EY täytäntöönpanosta, KOM(2006) 22 lopullinen, 26.1.2006. [2] Ehdotus Euroopan parlamentin ja neuvoston direktiiviksi lisäeläkeoikeuksien siirtomahdollisuuksien parantamisesta, KOM(2005) 507 lopullinen, 20.10.2005, sekä muutettu ehdotus Euroopan parlamentin ja neuvoston direktiiviksi vähimmäisvaatimuksista työntekijöiden liikkuvuuden lisäämiseksi parantamalla lisäeläkeoikeuksien hankkimista ja säilyttämistä, KOM(2007) 603 lopullinen, 9.10.2007.